Sicco L. Mansholt

Sicco Leendert Mansholt (født 13. september 1908 i Ulrum i Groningen, død 29. juni 1995 i Wapserveen, i dag Westerveld) var en nederlandsk politiker. Han var president i Europakommisjonen fra 22. mars 1972 til 5. januar 1973. Mansholt var sosialdemokrat, opprinnelig medlem av Sociaal-Democratische Arbeiders Partij, senere det etterfølgende Partij van de Arbeid.

Sicco Mansholt var bondesønn, og etter studier i tropisk landbruk dro han til Java i Hollandsk Ostindia, dagens Indonesia, der han arbeidet på en teplantasje. Han returnerte til Nederland i 1936, oppbrakt over hjemlandets styring av kolonien. Sicco Mansholt var selvstendig landbruker fra 1937.

Mansholt deltok i motstandsbevegelsen under den andre verdenskrigen og ble borgermester i Wieringermeer i 1945. Han var Nederlands minister for landbruks- og fiskerisaker fra 1945 til 1958 og i en kort periode av 1948 også økononomiminister.

Mansholt var visepresident i Europakommisjonen og kommisjonær for landbrukssaker fra 1958 til 1972. Hans navn er knyttet til Mansholtplanen fra 1968. Planen innebar rasjonalisering av det europeiske landbruket og reduserte subsidier.

EU regner ham som en av sine grunnleggere.

Referanser

Eksterne lenker 
 
 
 Sicco Mansholt, biografiske opplysninger Europakommisjonens internettside

Europakommissærer
Personer fra Het Hogeland
Fødsler i 1908
Dødsfall i 1995
Grunnleggere av Den europeiske union